祭愚谷
作者：釋善珍
朝代：宋

paragraphs: 前春還閩，道傳公病。
聰明忽癡，醫不識證。
石門迎見，悲喜深省。
莫年客土，相依爲命。
太白殘月，同光共影。
吾曹恢疎，世路機穽。
身猶棄遺，奚顧墮甑。
古琴絕絃，缺鐺折柄。
二子談禪，時隠几聽。
退士獻書，阿婆窺鏡。
鬼笑揶揄，人笑齒冷。
少日與公，講明素定。
丹心如鐵，空橐如罄。
千載意長，百年俄頃。
一死一生，遇此衰境。
薑鹽鬻茶，油葱澆餠。
喚公不應，老淚泉迸。